VENDIM
Nr. 200, datë 23.9.2020

PËR MIRATIMIN E RREGULLORES “MBI KRITERET DHE PROCEDURAT E NGRITJES NË DETYRË NË POZICIONIN E DREJTUESIT NË PROKURORITË E JURIDIKSIONIT TË PËRGJITHSHËM”

Bazuar në nenin 149/a të Kushtetutës së Republikës së Shqipërisë, nenet 47, 52 dhe 174, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar, nenet 184/ç dhe 189, të ligjit nr. 115/2016, “Për organet e qeverisjes së sistemit të drejtësisë”, të ndryshuar dhe të nenin 41, të ligjit nr. 97/2016, “Për organizimin dhe funksionimin e prokurorisë në Republikën e Shqipërisë”, Këshilli i Lartë i Prokurorisë

VENDOSI:

1. Miratimin e rregullores “Mbi kriteret dhe procedurat e ngritjes në detyrë në pozicionin e drejtuesit në prokuroritë e juridiksionit të përgjithshëm”, sipas tekstit që i bashkëlidhet këtij vendimi.
2. Ky vendim hyn në fuqi në ditën e botimit në Fletoren Zyrtare dhe publikohet në faqen zyrtare të Këshillit të Lartë të Prokurorisë.

KRYETAR
Gent Ibrahimi

RREGULLORE
MBI KRITERET DHE PROCEDURAT E NGRITJES NË DETYRË NË POZICIONIN E DREJTUESIT NË PROKURORITË E JURIDIKSIONIT TË PËRGJITHSHËM

SEKSIONI I

KREU I
DISPOZITA TË PËRGJITHSHME

Neni 1
Qëllimi

Qëllimi i kësaj Rregulloreje është përcaktimi i kritereve dhe i procedurave për ngritjen në detyrë të prokurorëve në pozicionin Drejtuesit të Prokurorisë të Juridiksionit të Përgjithshëm, bazuar në parimet e meritokracisë dhe të zhvillimit të karrierës.

Neni 2
Fusha e zbatimit

1. Dispozitat e kësaj Rregulloreje janë të zbatueshme për vlerësimin dhe për renditjen e prokurorëve që kandidojnë dhe që përmbushin kriteret ligjore për t’u ngritur në detyrë në pozicionet e mëposhtme:
a) Drejtues në Prokurorinë pranë Gjykatës së Apelit të juridiksionit të përgjithshëm;
b) Drejtues në Prokurorinë pranë Gjykatës të Shkallës së Parë të juridiksionit të përgjithshëm.
2. Këto rregulla zbatohen për pozicionet e lira të përhershme, për pozicionet që priten të bëhen të lira brenda tre muajve, nga thirrja e Këshillit për këto pozicione, si dhe për pozicionet e lira të përkohshme, për aq sa është e mundur.

Neni 3
Subjektet

Subjektet e kësaj rregulloreje janë prokurorët, të cilët plotësojnë kushtet e parashikuara nga nenet 47 dhe 52, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar, për ngritjen në detyrë në pozicionin e drejtuesit.

Neni 4
Përkufizime

Për qëllime të kësaj Rregulloreje, termat e mëposhtëm kanë këto kuptime:
a) “Këshilli” është Këshilli i Lartë i Prokurorisë.
b) “Kandidat” është prokurori që është pranuar nga Këshilli në procedurën e mëtejshme të ngritjes në detyrë, pas verifikimit të përmbushjes së kushteve ligjore dhe pas kalimit me sukses të procedurës së verifikimit të pasurisë dhe të figurës.
c) “Ligji për statusin” është ligji nr. 96/2016, “Për statusin e gjyqtarëve dhe prokurorëve në Republikën e Shqipërisë”, i ndryshuar.
ç) “Ngritje në detyrë”, për qëllim të kësaj rregulloreje, është kalimi nga një pozicion si prokuror, në pozicionin e drejtuesit të prokurorisë.
d) “Riemërim”, për qëllim të kësaj rregulloreje, është kalimi nga një pozicion si drejtues në detyrë, nëpërmjet kandidimit për një mandat të dytë, në pozicionin e drejtuesit në po atë zyrë prokurorie.
dh) “Nivel vlerësimi” është rezultati i përgjithshëm i vlerësimit etik dhe profesional të prokurorit, sipas sistemit të vlerësimit të kohës. Në rastin e prokurorëve të komanduar, niveli i vlerësimit nga institucioni ku prokurori është komanduar njihet si nivel vlerësimi në kuptim të kësaj rregulloreje, në përputhje me nenin 53, pika 10, e ligjit për statusin.
e) “Vlerësim i mëparshëm” nënkupton çdo vlerësim etik dhe profesional ekzistues të veprimtarisë së prokurorit.
ë) “Nivel i barabartë vlerësimi etik dhe profesional” është kur dy ose më shumë kandidatë për të njëjtin pozicion të lirë kanë nivel të barabartë vlerësimi, nëse në dy vlerësimet e fundit etike dhe profesionale, niveli i vlerësimit të tyre është i njëjtë.
f) “Vlerësim i posaçëm” është vlerësimi që kryhet për nevoja të procedurës së ngritjes në detyrë, sipas kritereve dhe skemës së pikëzimit të parashikuar në këtë rregullore.
g) “Pozicion i lirë i përhershëm” është pozicioni për të cilin nuk ka prokurorë me të drejtën për t’u kthyer në atë pozicion, siç përcakton pika 2, e nenit 42, të ligjit për statusin;
gj) “Pozicion i lirë përkohësisht” është pozicioni kur prokurori që ka atë pozicion në mënyrë të përhershme, për të paktën 3 muaj, është përkohësisht në pamundësi për të ushtruar funksionin në atë pozicion.
h) “Pozicion që pritet të bëhet i lirë” është pozicioni i drejtuesit në prokurori të juridiksionit të përgjithshëm, i cili pritet të bëhet i lirë brenda tre muajve nga momenti i shpalljes së procedurës së lëvizjes paralele.
i) “Përvojë profesionale specifike” nënkupton përvojën e veçantë të punës, të përshtatshme për pozicionin e lirë të shpallur.
j) “Komisioni” është Komisioni i Zhvillimit të Karrierës, pranë Këshillit të Lartë të Prokurorisë.
k) “Vendim kualifikimi” nënkupton vendimet e Këshillit, pas përfundimit të verifikimit të kushteve ligjore për kandidimin dhe procedurave të kryera për verifikimin e plotë të pasurisë dhe figurës, sipas vendimit nr. 171, datë 27.9.2019, të Këshillit të Lartë të Prokurorisë, “Rregullore për procedurën e verifikimit të kushteve dhe kritereve ligjore për rekrutimin, emërimin si magjistrat dhe caktimin në pozicion të kandidatëve për prokurorë, si dhe për zhvillimin e karrierës së prokurorëve”.
l) “Vendim për renditjen e kandidatëve” nënkupton vendimin e Këshillit të marrë në përfundim të një procedure përzgjedhjeje për ngritjen në detyrë, bazuar në kriteret e përcaktuara në nenin 52, pika 10, të ligjit për statusin.
ll) “Vendim për ngritjen në detyrë në pozicionin e drejtuesit”, nënkupton vendimin e Këshillit për ngritjen në detyrë të kandidatit të renditur më lart në një procedurë përzgjedhjeje.

SEKSIONI II
SHPALLJA, KANDIDIMI DHE KUALIFIKIMI

KREU I
HAPJA E PROCEDURËS PËR NGRITJEN NË DETYRË NË POZICIONIN E DREJTUESIT

Neni 5
Shpallja e pozicionit të lirë dhe thirrja për paraqitjen e shprehjes së interesit

1. Jo më vonë se tre muaj para mbarimit të mandatit të kryetarit në detyrë, Këshilli, mbi propozimin e Komisionit, merr vendim për shpalljen e pozicionit të lirë të drejtuesit dhe bën thirrje për paraqitjen e shprehjes së interesit.
2. Thirrja përmban informacionin e nevojshëm, sipas parashikimeve të nenit 52, pika 8, të ligjit për statusin.
3. Thirrja shpallet në faqen zyrtare të Këshillit dhe qëndron e hapur për një periudhë prej 2 javësh nga e nesërmja e shpalljes dhe përfundon në orën 24:00 të ditës së fundit. Afati për paraqitjen e shprehjes së interesit mund të zgjatet, kur është e nevojshme, me vendim të arsyetuar të Këshillit.
4. Prokurorët e interesuar paraqesin një kërkesë me shkrim drejtuar Këshillit për të shprehur interesin dhe për të dëshmuar kualifikimet e tyre. Prokurori i interesuar mund të kandidojë për jo më shumë se tri pozicione të shpallura dhe nëse kandidon për më shumë se një pozicion, ai bën renditjen e tyre sipas preferencës. Pozicionet preferenciale do të vlerësohen sipas rendit të citimit në kërkesë.

KREU II
KANDIDIMI

Neni 6
Shprehja e interesit 

1. Prokurori i interesuar duhet të paraqesë një aplikim të plotë dhe vlerësimi i tij bëhet mbi bazën e dokumenteve të dorëzuara dhe të intervistës.
2. Kërkesa me shkrim shoqërohet nga dokumentet e mëposhtme:
a) kërkesa për shprehjen e interesit për të kandiduar për pozicionin e lirë të shpallur;
b) një jetëshkrim i përditësuar;
c) vetëdeklarim për mospasjen masë disiplinore në fuqi;
ç) vetëdeklarim për mosqenien në situatën e papajtueshmërisë ambientale, sipas përcaktimeve të pikës 3, të nenit 8, të ligjit për statusin;
d) një platformë personale e qëllimeve dhe objektivave që kandidati propozon të ndjekë, në rast se ngrihet në detyrë si drejtues. Ky dokument duhet të jetë punë origjinale e kandidatit dhe nuk duhet të kalojë 15 faqe, në llojin e shkrimit Times New Roman, madhësia 12, me një njësi hapësirë mes rreshtave. 
dh) platforma e kandidatit duhet të përmbajë ndër të tjera:
i. plan të detajuar mbi mënyrën e ushtrimit të kompetencave të drejtuesit. Kandidati duhet të japë një qëndrim mbi mënyrën se si mund të realizohen në mënyrën më të efektshme të mundshme kompetencat e drejtuesit të prokurorisë në fazën e hetimit, por pa cenuar pavarësinë e prokurorit të çështjes;
ii. një plan të besueshëm e të detajuar për të drejtuar zyrën, për të zhvilluar funksionimin dhe efektivitetin e saj; 
iii. plan i besueshëm në lidhje me mënyrën e organizimit dhe të funksionimit të zyrës së prokurorisë, për veprimtarinë administrative, që lidhen me ushtrimin e ndjekjes penale;
iv. vlerësimi i situatës së zyrës së prokurorisë përkatëse gjatë katërvjeçarit të fundit dhe vizioni i tij, në lidhje me sfidat kryesore me të cilat përballet kjo zyrë, duke listuar hapat që duhet të ndërmerren për të përballuar këto sfida dhe arsyet e përzgjedhjes së tij;
v. hapat të cilët duhet të ndërmerren për të rritur nivelin e besueshmërisë së publikut në sistemin e prokurorisë;
vi. hapat dhe planifikimet që duhet të kryhen për të evidentuar nëse në sistemin e Prokurorisë respektohen të drejtat dhe liritë themelore të njeriut;
e) çdo dokument tjetër që do të kërkohet nëpërmjet thirrjes apo që e gjykon të arsyeshëm kandidati.
3. Shprehja e interesit dhe të gjitha dokumentet e kërkuara duhet t’i dorëzohen Këshillit deri në datën dhe orën e përfundimit të afatit, në zyrën e protokollit të Këshillit, në adresën postare ose në adresën elektronike të shënuar në thirrjen për paraqitjen e shprehjeve të interesit.

Neni 7
E drejta për t’u riemëruar e drejtuesit në detyrë

Mandati i kryetarit është trevjeçar, me të drejtë riemërimi vetëm një herë. Drejtuesi në detyrë, mund të kandidojë për t’u riemëruar drejtues i prokurorisë, nëse plotëson kushtet ligjore si më poshtë:
a) të kandidojë për një mandat të dytë, jo më vonë se 6 muaj para mbarimit të mandatit të tij të parë;
b) të jetë vlerësuar gjatë veprimtarisë si kryetar dhe magjistrat, të paktën “Shumë mirë”.

Neni 8
Kushtet për kandidim për ngritjen në detyrë në pozicionin e drejtuesit të prokurorisë 

Në procedurën e ngritjes në detyrë në pozicionin e drejtuesit në prokuroritë e juridiksionit të përgjithshëm, mund të kandidojnë prokurorët që përmbushin kushte ligjore si më poshtë:
a) të jetë prokuror i Republikës së Shqipërisë;
b) të mos ketë masë disiplinore në fuqi;
c) të mos ketë qenë anëtar i Këshillit në tri vitet e fundit;
ç) të ketë ushtruar funksionin jo më pak se 7 (shtatë) vjet, gjatë së cilës periudhë, të paktën 4 vjet në të njëjtën shkallë, duke përfshirë edhe përvojën si magjistrat i komanduar;
d) Në momentin e shpalljes të jetë prokuror i prokurorisë, pranë së cilës ndodhet pozicioni i lirë i drejtuesit. Ky kusht nuk zbatohet në rast se në atë prokurori, dy muaj para dhe deri në tre muaj pas mbarimit të mandatit të drejtuesit, ka pozicione që bëhen të lira në mënyrë të përhershme;
dh) të jetë kandidimi i tij i parë në pozicionin e drejtuesit të asaj prokurorie.

KREU III
KUALIFIKIMI

Neni 9 
Kualifikimi i kandidatëve

1. Jo më vonë se 7 ditë, nga përfundimi i afatit të kandidimit, Komisioni kryen një vlerësim paraprak të të gjithë prokurorëve të interesuar, për të përcaktuar nëse ata i plotësojnë kushtet kualifikuese të parashikuara nga germat “a” dhe “b”, e nenit 7 ose germat “a”, “b” dhe “c”, të nenit 8 të kësaj rregulloreje. Pas kësaj faze, procedohet me verifikimin e plotësimit të kritereve të përvojës profesionale minimale, parashikuar nga germat “ç”, “d” dhe “dh”, të nenit 8 të kësaj rregulloreje. Në rast se prokurori i interesuar nuk plotëson një nga kriteret kualifikuese, nga ana e Komisionit nuk vijohet me verifikimin e kushteve të përvojës minimale profesionale.
2. Kryetari i Komisionit raporton në mbledhjen e radhës së Këshillit, rezultatet e vlerësimit paraprak të kandidatëve. 
3. Këshilli miraton listën me emrat e kandidatëve që plotësojnë kushtet sipas pikës 1 të këtij neni.
4. Për kandidatët që plotësojnë kushtet ligjore, sipas pikës 1 të këtij neni, Këshilli merr vendim për fillimin e procedurës së verifikimit dhe Komisioni i Vlerësimit të Veprimtarisë Etike dhe Profesionale kryen procedurat për verifikimin e plotë të pasurisë dhe figurës, sipas parashikimeve të pikave 2 deri në 7, të nenit 32, të ligjit për statusin dhe vendimit nr. 171, datë 27.9.2019, të Këshillit të Lartë të Prokurorisë, “Rregullore për procedurën e verifikimit të kushteve dhe kritereve ligjore për rekrutimin, emërimin si magjistrat dhe caktimin në pozicion të kandidatëve për prokurorë, si dhe për zhvillimin e karrierës së prokurorëve”. 
5. Pas përfundimit të verifikimeve, sipas pikës 4 të këtij neni, Këshilli vendos lejimin e kandidatit prokuror dhe vijimin e procedurës së mëtejshme të ngritjes në detyrë ose ndalimin e kandidatit prokuror dhe përjashtimin e tij nga procedura e ngritjes në detyrë[footnoteRef:2].  [2:  Shiko germën “c”, pika 8, seksioni “Ç”, kreu VI, të vendimit nr. 171, datë 27.9.2019, të Këshillit të Lartë të Prokurorisë, “Rregullore për procedurën e verifikimit të kushteve dhe kritereve ligjore për rekrutimin, emërimin si magjistrat dhe caktimin në pozicion të kandidatëve për prokurorë, si dhe për zhvillimin e karrierës së prokurorëve”.] 


SEKSIONI III
HAPAT, KRITERET DHE PËRPARËSITË NË RENDITJEN E KANDIDATËVE

KREU I
RREGULLA TË PËRGJITHSHME

Neni 10
Hapat, kriteret dhe përparësitë për renditjen e kandidatëve për ngritjen në detyrë në pozicionin e drejtuesit

1. Procesi i renditjes së kandidatëve për ngritjen në detyrë në pozicionin e drejtuesit të prokurorisë zbatohet nëpërmjet kryerjes së hapave të mëposhtme:
a) zbatohet fillimisht kriteri i nivelit të dy vlerësimeve të fundit etike dhe profesionale;
b) në rast të kandidatëve me nivele të barabarta vlerësimi, sipas shkronjës “a”, zbatohet skema e pikëzimit për renditjen e tyre, në bazë të kritereve përbërës të vlerësimit të posaçëm, sipas aneksit nr. 1;
c) në rast se edhe pas vlerësimit të bërë, sipas germës “b”, ka më shumë se një kandidat me pikë të barabarta, zbatohet kriteri i përvojës profesionale specifike, që kërkohet për pozicionin e lirë;
ç) në rast se edhe pas vlerësimit të bërë, sipas germës “c”, ka më shumë se një kandidat me nivel të barabartë vlerësimi, zbatohet kriteri i vjetërsisë si magjistrat. 
2. Hapi pasues i renditjes ndiqet vetëm nëse në përfundim të hapit paraardhës nuk arrihet të bëhet renditja e kandidatëve me rezultate të njëjta më të larta.

KREU II
HAPI I PARË, KRITERET DHE PËRPARËSITË E RENDITJES SË KANDIDATËVE

Neni 11
Faza 1: Përparësitë e renditjes sipas dy vlerësimeve të fundit etike profesionale

1. Renditja e kandidatëve bazohet në vlerësimin krahasues të niveleve të dy vlerësimeve të fundit etike dhe profesionale. Kandidati me nivelet më të larta të vlerësimit etik dhe profesional, renditet më lart.
2. Në rastin e kandidatit të komanduar në një institucion brenda sistemit të drejtësisë, niveli i vlerësimit etik dhe profesional nga ky institucion, njihet si nivel vlerësimi edhe në kuptim të këtij vendimi, duke mbajtur në konsideratë, në këtë rast, nivelet e vlerësimit, sipas ligjit të posaçëm të institucionit të sistemit të drejtësisë dhe nivelet e vlerësimit, sipas sistemit të kohës për vlerësimin etik dhe profesional të gjyqtarëve.
3. Në rastin kur kandidatit të komanduar nuk i është bërë vlerësim etik dhe profesional nga institucioni i sistemit të drejtësisë, atëherë ai vlerësohet për aftësitë profesionale si kandidati jogjyqtar në Gjykatën e Lartë, sipas parashikimeve të nenit 49, të ligjit për statusin.

Neni 12
Faza 2: Përparësitë e renditjes sipas skemës së pikëzimit

1. Në rast se edhe pas zbatimit të përparësive, sipas pikës 1 të këtij neni, ka më shumë se një kandidat me nivele të barabarta të dy vlerësimeve të fundit, për renditjen e tyre zbatohet skema e pikëzimit, në bazë të kritereve përbërës të vlerësimit të posaçëm, sipas kësaj rregulloreje dhe aneksit 1.
2. Skema e pikëzimit zbatohet veçmas për secilën procedurë ngritjeje në detyrë në pozicion drejtuesi, për të cilën kandidatët po konkurrojnë.
3. Kriteret e skemës së pikëzimit përfshihen në aneksin 1.
4. Skema e pikëzimit, në përputhje me pikën 3 të këtij neni, bazohet në analizën krahasuese sasior dhe cilësor të nivelit të kritereve përbërës të vlerësimit të posaçëm, sipas aneksit 1.

Neni 13
Kriteret përbërës të vlerësimit të posaçëm

1. Vlerësimi etik dhe profesional përbëhet nga pesë kriteret e mëposhtëm:
a) “aftësitë e organizimit në punë dhe drejtimi”;
b) “aftësitë në hartimin dhe miratimin e akteve administrative dhe ligjore”;
c) “aftësitë në ndërveprimin me medien”;
ç) “aftësi të tjera”; 
d) “vizioni për ngritjen e një zyre prokurorie funksionale dhe efektive”. 
2. Aftësitë e organizimit në punë dhe drejtimin e një zyre prokurorie, përbëhen nga:
a) eksperiencë e mëparshme si drejtues në sistemin e prokurorisë;
b) ngarkesë mbi mesatare për tri vitet e fundit të ushtrimit të funksionit;
c) eksperiencë e mëparshme në pozicione drejtuese në administratën publike ose të drejtësisë, ose përvoja si anëtar i Këshillit;
ç) Përvoja në skemën e delegimit ose si inspektorit në Zyrën e Inspektorit të Lartë të Drejtësisë.
3. Aftësitë në hartimin dhe miratimin e akteve administrative dhe ligjore përbëhen nga:
a) hartues kryesor ose bashkëhartues i akteve ligjore;
b) hartues kryesor ose bashkëhartues i akteve administrative;
c) pjesëmarrje dhe këshillim në grupet e punës për hartimin e akteve ligjore;
ç) pjesëmarrje dhe këshillim në grupet e punës për hartimin e akteve administrative.
4. Aftësitë në ndërveprim me medien përbëhen nga:
a) eksperiencë e mëparshme si prokuror i caktuar për çështjet e shtypit;
b) pjesëmarrje në çështje penale të cilat kanë marrë vëmendje të lartë publike;
c) trajnime afatgjata jo më pak se dy javë në fushën e marrëdhënieve me publikun;
ç) trajnime afatshkurtra në fushën e marrëdhënieve me publikun.
5. Aftësitë të tjera përbëhen nga:
a) aktivizim në struktura organizative dhe modele të ndryshme të drejtimit;
b) aktivizim si magjistrat udhëheqës për kandidatë prokurorë, si ekspert apo lehtësues në Shkollën e Magjistraturës;
c) mbajtja e gradës shkencore ose titujve akademik, studime dhe specializime afatgjata, zotërim i gjuhëve të huaja;
ç) aftësi e provuar për të punuar në grup dhe në mjedise multidisiplinare dhe/ose multikulturore.
6. Vizioni për ndërtimin e një zyre prokurorie funksionale dhe efektive përbëhet nga:
a) plan i detajuar mbi mënyrën e ushtrimit të kompetencave të drejtuesit, gjatë ushtrimit të ndjekjes penale;
b) plan i besueshëm në lidhje me mënyrën e organizimit dhe funksionimit së zyrës së prokurorisë, për veprimtarinë administrative që lidhet me ushtrimin e ndjekjes penale; 
c) plan i besueshëm dhe shumë i detajuar për të drejtuar zyrën, për të zhvilluar funksionimin dhe efektivitetin e saj në aspektin administrativ dhe përfaqësimi në marrëdhënie me të tretët.

Neni 14
Vlerësimi i posaçëm

1. Vlerësimi i aftësive organizuese në punë dhe drejtim do të bazohet në analizën krahasuese, të eksperiencave që ka çdo kandidat në ushtrimin e funksioneve drejtuese, si, p.sh., drejtues, zëvendësdrejtues, drejtues seksioni i një zyre prokurorie, drejtor drejtorie apo departamenti në Prokurorinë e Përgjithshme; ngarkesa e kandidatit në raport me ngarkesën mesatare të zyrës së prokurorisë ku ka ushtruar funksionin, çdo lloj eksperience si drejtues jashtë sistemit të prokurorisë, përvoja si anëtar i KLP-së, i skemës së delegimit dhe si inspektor i ILD-së.
2. Vlerësimi i aftësive në hartimin dhe miratimin e akteve administrative do të bazohet në të dhëna të dokumentuara ku vlerësohet angazhimi dhe roli në veprimtarinë konkrete.
3. Vlerësimi i aftësive në ndërveprim me medien do të bazohet në të dhëna të dokumentuara për eksperienca të kandidatit në çështjet e shtypit, çështje që kanë marrë vëmendje të lartë publike, trajnime afatgjatë dhe afatshkurtër në fushën e marrëdhënieve me publikun.
4. Vlerësimi i aftësive të tjera do të bazohet në të dhëna të dokumentuara për aktivizimin e kandidatit në struktura të ndryshme organizative si anëtar i KED-së, anëtar i Bordit Drejtues të Shkollës së Magjistraturës, eksperiencën si magjistrat udhëheqës për kandidatët prokurorë, si ekspert apo lehtësues në Shkollën e Magjistraturës, mbajtja e gradës shkencore ose titujve akademikë, studime dhe specializime afatgjatë, zotërim i gjuhëve të huaja, eksperiencë e punës në grup dhe në mjedise multidisiplinore dhe/ose multikulturore. 
5. Vlerësimi i planit për ndërtimin e një zyre prokurorie funksionale dhe efektive bazohet në platformën e paraqitur nga kandidati, duke i kushtuar rëndësi, nivelit të kuptimit që kandidati ka për rolin e tij si drejtues prokurorie, vizionin e kandidatit në lidhje me sfidat kryesore me të cilat përballet zyra përkatëse e prokurorisë nga ana organizative dhe e çështjeve thelbësore të së drejtës, mendimet dhe sugjerimet e kandidatit për t’i adresuar këto sfida. Mbahet në konsideratë edhe gjuha e përdorur, struktura e fjalive qartësia dhe kuptueshmëria e tyre.
6. Kandidati, ka barrën për të sjellë dokumente që do të shërbejnë për vlerësimin e kritereve të vlerësimit të posaçëm.

Neni 15
Niveli dhe pikëzimi

1. Në zbatim të kësaj rregulloreje, vlerësimi i posaçëm i kandidatëve do të bëhet me nivele vlerësimi dhe pikëzimi.
2. Për nevoja vlerësimi do të zbatohen tri nivele vlerësimi: i lartë, i mesëm dhe i ulët.
3. Kandidati do të ketë vlerësim të lartë për kriterin përkatës, nëse përmbush të paktën tri nga nënkriteret përkatëse; do të këtë vlerësim të mesëm, nëse përmbush dy nënkritere dhe do të këtë vlerësim të ulët nëse përmbush një ose asnjë nënkriter.
4. Për nivelin e vlerësimit të lartë do të aplikohen nga 8 deri në 10 pikë, për nivelin e vlerësimit të mesëm do të aplikohen nga 4 deri në 7 pikë dhe për nivelin e vlerësimit të ulët do të aplikohen nga 0 deri në 3 pikë, sipas aneksit nr. 1.

Neni 16
Vlerësimi i kandidatëve

1. Komisioni bën vlerësimin e kandidatëve për katër kriteret e para, duke përjashtuar kriterin e pestë që ka të bëjë më vizionin dhe paraqet në Këshill listën e kandidatëve të radhitur sipas niveleve të vlerësimit.
2. Këshilli njofton për intervistë kandidatët dhe pas intervistës bën vlerësimin e tyre me pikë për të pesta kriteret, duke vendosur përfundimisht për renditjen e kandidatëve.
3. Për kriterin e pestë që ka të bëjë më vizionin, pas intervistës me kandidatin do të vlerësohen me pikë tri nënkritere. Përkatësisht do të vlerësohet deri në 4 pikë nënkriteri i parë, deri në 3 pikë nënkriteri i dytë dhe deri në 3 pikë nënkriteri i tretë. Ky kriter maksimalisht do të vlerësohet me 10 pikë, sipas aneksit nr. 1.

KREU III
HAPI I DYTË, KRITERET DHE PËRPARËSITË E RENDITJES SË KANDIDATËVE

Neni 17
Përvoja profesionale specifike

1. Nëse pas renditjes së kandidatëve, sipas kritereve të vlerësimit të posaçëm profesional, ka dy ose më shumë kandidatë për të njëjtin pozicion të lirë që kanë pikë të barabarta deri në këtë fazë, Këshilli i rendit kandidatët sipas përvojës profesionale.
2. Përvoja profesionale specifike është treguesi që individualizon meritat e kandidatit, në varësi të kohëzgjatjes së përvojës së tij si drejtues në sistemin e prokurorisë.

KREU IV
HAPI I TRETË, KRITERET DHE PËRPARËSITË E RENDITJES SË KANDIDATËVE

Neni 18
Vjetërsia si magjistrat

1. Nëse pas renditjes së kandidatëve sipas përvojës specifike profesionale ka dy ose më shumë kandidatë me pikë të barabarta deri në këtë fazë, Këshilli i rendit kandidatët sipas vjetërsisë si magjistrat.
2. Treguesi i vjetërsisë vlerësohet me radhë sipas kritereve të mëposhtme:
a) vjetërsia në detyrën e prokurorit;
b) vjetërsia në detyrën e gjyqtarit.

SEKSIONI IV
PROCEDURA E PËRZGJEDHJES PËR NGRITJEN NË DETYRË NË POZICION DREJTUESI

KREU I
FILLIMI I PROCEDURËS SË PËRZGJEDHJES PËR NGRITJEN NE DETYRË NË POZICION DREJTUESI 

Neni 19
Fillimi i procedurës dhe caktimi i relatorit 
 
1. Këshilli, jo më vonë se 7 ditë nga vendimi për kualifikimin e kandidatëve, vendos fillimin e procedurës së përzgjedhjes për ngritjen në detyrë, si dhe cakton nëpërmjet shortit, relatorin për atë procedurë. 
2. Për arsye të motivuara, Këshilli mund të vendosë përjashtimin e çdo anëtari të Komisionit nga shorti. 
3. Anëtari i Komisionit dhe/ose çdo anëtar tjetër i Këshillit, në çdo kohë, kur merr dijeni për ekzistencën e një konflikti interesi është i detyruar të deklarojë natyrën e konfliktit të interesit ose pengesës dhe të heqë dorë nga pjesëmarrja në procedurën e përzgjedhjes për ngritjen në detyrë për atë pozicion të lirë. 
4. Anëtari i Komisionit dhe/ose çdo anëtar tjetër i Këshillit, që më herët ka dhënë dorëheqjen ose është përjashtuar në një procedurë verifikimi të kritereve ligjore të kandidimit, për një nga kandidatët që konkurron për pozicionin e lirë për të cilin zhvillohet procedura e përzgjedhjes për ngritjen në detyrë, nuk mund të marrë pjesë në këtë procedurë në rast se konflikti i interesit ose pengesa ligjore për shkak të të cilit ai ka dhënë dorëheqjen ose është përjashtuar, vijon të ekzistojë. 

Neni 20
Të drejtat e kandidatit
 
1. Kandidati njoftohet për relatorin brenda tri ditëve nga e nesërmja e caktimit të tij.
2. Kandidati ka të drejtë të kërkojë përjashtimin e relatorit jo më vonë së 3 ditë nga marrja dijeni e shkakut të përjashtimit, duke shoqëruar kërkesën, kur është rasti, me aktet provuese të shkakut të përjashtimit. Këtë të drejtë kandidati e ka edhe ndaj çdo anëtari tjetër të Këshillit. 
3. Këshilli vendos për kërkesën e kandidatit për përjashtimin e relatorit të çështjes dhe/ose të çdo anëtari tjetër të Këshillit, jo më vonë së 7 ditë nga paraqitja e saj. 
4. Kandidati ka të drejtë që, në çdo fazë të procedurës së përzgjedhjes për ngritjen në detyrë, me kërkesë, të njihet me dokumentet e dosjes së tij, si edhe të marrë kopje të tyre, sipas rregullave të Kodit të Procedurave Administrative. 
5. Kandidati, që ka qenë i komanduar në një institucion brenda sistemit të drejtësisë dhe ky i fundit nuk ka bërë vlerësimin e tij etik dhe profesional, ka të drejtë që, në momentin e aplikimit për ngritjen në detyrë, të kërkojë bërjen e këtij vlerësimi nga Këshilli, sipas rregullave përkatëse të vlerësimit. 
6. Kandidati, vlerësimi i fundit i të cilit është realizuar para më shumë se dy viteve, mbi kërkesën e tij, mund të vlerësohet me procedurë të përshpejtuar, sipas nenit 97 të ligjit për statusin.
7. Kryesisht apo mbi kërkesën e Këshillit, kandidati ka të drejtë të paraqesë shpjegime me shkrim për fakte, rrethana apo çështje ligjore që lidhen me kriteret e renditjes, si dhe të depozitojë, kur është rasti, dokumente shkresore në mbështetje të këtyre shpjegimeve. 
8. Kandidati ka të drejtë të tërhiqet nga kandidimi derisa nuk ka përfunduar procedura e përzgjedhjes për ngritjen në detyrë, duke depozituar kërkesën e tij me shkrim. Mbi këtë kërkesë, me propozim të relatorit të çështjes, Këshilli vendos përfundimin e procedurës së ngritjes në detyrë për këtë kandidat. Vendimi i Këshillit i njoftohet kandidatit dhe bëhet publik në faqen e tij zyrtare. 

Neni 21 
Njoftimet
 
1. Njoftimet dhe kërkesat e Këshillit drejtuar kandidatit dhe anasjelltas, si rregull bëhen në rrugë elektronike nga relatori. Ato konsiderohen të marra ditën e nesërme të dërgimit në rrugë elektronike. 
2. Adresa elektronike e Këshillit i bëhet e ditur kandidatit me njoftimin e fillimit të procedurës së përzgjedhjes për ngritjen në detyrë. 
3. Adresa elektronike e kandidatit konsiderohet adresa e tij zyrtare, por ai mund të zgjedhë një adresë tjetër elektronike, duke ia bërë atë të ditur në kohë Këshillit. Kandidati merr masa për aksesueshmërinë e adresës së tij elektronike. 
 
KREU II
FAZAT E PROCEDURËS SË PËRZGJEDHJES PËR NGRITJEN NË DETYRË

Neni 22
Fazat e procedurës së përzgjedhjes për ngritjen në detyrë në pozicion drejtuesi

Procedura e përzgjedhjes së kandidatëve për ngritjen në detyrë realizohet sipas fazave të mëposhtme, në varësi të ecurisë së përzgjedhjes:
a) veprimet procedurale dhe verifikuese të relatorit; 
b) shqyrtimi dhe miratimi nga Komisioni i projektvendimit të renditjes së kandidatëve ose i projektvendimit të propozimit për përcaktimin e nivele për vlerësimin e kritereve, në kuadër të vlerësimit të posaçëm; 
c) shqyrtimi dhe miratimi nga Këshilli i projektvendimit të renditjes së kandidatëve ose i projektvendimit të propozimit për përcaktimin e niveleve për vlerësimin e kritereve, në kuadër të vlerësimit të posaçëm:
i. nëse për renditjen e kandidatëve është kaluar në fazën e vlerësimit të posaçëm, Këshilli, pas miratimit të niveleve të vlerësimit, vijon me intervistimin e kandidatëve dhe pikëzimin sipas kritereve të vlerësimit të posaçëm;
ii. shqyrtimi dhe miratimi nga Këshilli i projektvendimit përfundimtar të renditjes së kandidatëve.

Neni 23
Veprimet procedurale dhe verifikuese të relatorit
 
1. Relatori i çështjes ndjek dhe kryen të gjitha veprimet procedurale, në lidhje me: 
a) komunikimin me kandidatët sa u përket paraqitjes, pranimit dhe plotësimit të dokumenteve të nevojshme për vlerësimin, pikëzimin dhe renditjen e tyre sipas përcaktimeve të ligjit dhe këtij vendimi; 
b) përgatitjen e dokumentacionit dhe paraqitjen e projektvendimeve të nevojshme për shqyrtim nga Komisioni dhe Këshilli lidhur me procedurën e përzgjedhjes së kandidatëve. 
2. Relatori kujdeset për zhvillimin e procedurës së përzgjedhjes së kandidatëve për ngritjen në detyrë në pozicion drejtuesi dhe, në veçanti, për: 
a) administrimin dhe shqyrtimin e dokumentacionit të kandidatëve, që gjendet në dosjet e tyre personale;
b) administrimin e dokumentacionit të paraqitur nga kandidati për procedurën e vlerësimit, pikëzimit dhe renditjes së kandidatëve; 
c) përgatitjen dhe paraqitjen për shqyrtim të relacionit që përmban përshkrimin e procedurave të ndjekura gjatë veprimeve përgatitore, të dokumenteve dhe përmbledhjen faktike të tyre për qëllime të vlerësimit dhe pikëzimit të kandidatit, si edhe kopje të këtyre dokumenteve bashkëlidhur relacionit; 
ç) përgatitjen dhe paraqitjen për shqyrtim të projektvendimit paraprak të renditjes së kandidatëve ose projektvendimin paraprak të propozimit për përcaktimin e niveleve të vlerësimit, në kuadër të vlerësimit të posaçëm;
d) koordinimin me kryetarin e Komisionit për përgatitjen e mbledhjes së Komisionit;
dh) koordinimin me kryetarin e Këshillit për përgatitjen e mbledhjes plenare të Këshillit;
e) Njoftimet për kandidatët.
3. Në ushtrimin e përgjegjësive të tij, relatori ndihmohet nga Njësia Mbështetëse e Komisioneve dhe personeli administrativ i Këshillit, të cilët kanë detyrimin të ndjekin procedurat, të kryejnë veprimet dhe të përgatisin aktet përkatëse, sipas udhëzimeve të relatorit. 
4. Me qëllim vlerësimin e kritereve të vlerësimit të posaçëm, të parashikuara nga pikat 2, 3, 4 dhe 5, të nenit 13, të kësaj rregulloreje, relatori kërkon nga çdo kandidat, paraqitjen e kopjes së dokumenteve, që do të shërbejnë për vlerësimin e këtyre kritereve. Kandidatët mund të paraqesin çdo akt, i cili shërben për individualizimin e meritave të tyre. 
5. Njoftimi për paraqitjen e akteve, sipas pikës 4 të këtij neni, bëhet nëpërmjet postës elektronike dhe kandidati, brenda 7 ditëve nga e nesërmja e njoftimit, duhet të marrë masa për depozitimin e akteve pranë protokollit të Këshillit. Nëse kandidati nuk depoziton aktet, brenda afatit të caktuar pa shkaqe të justifikuara, do të konsiderohet se kandidati është tërhequr nga gara.
6. Nëse nga shqyrtimi i dokumentacionit të dosjes personale ose i dokumentacionit të paraqitur nga kandidati, relatori i çështjes konstaton dhe vlerëson se është i paplotë, ose mungon, njofton menjëherë kandidatin, duke i caktuar një afat jo më shumë se 5 ditë për dorëzimin e tij. Kur i vlerëson të justifikuara motivet e paraqitura nga kandidati për mospërmbushjen e detyrimit për dorëzimin e dokumentacionit të kërkuar, brenda afatit 5-ditor, relatori i çështjes i cakton një afat të ri të arsyeshëm. 
7. Kur është rasti, relatori mund të kërkojë nga subjekte publike dhe private, brenda dhe jashtë territorit të Republikës së Shqipërisë, sqarime, të dhëna ose kopje të dokumenteve të konfirmuara zyrtarisht prej tyre, si dhe çdo informacion shtesë që e vlerëson të rëndësishëm për vlerësimin e posaçëm.
8. Për renditjen e kandidatëve, relatori zbaton parashikimet e seksionit III të kësaj rregulloreje, në varësi të hapit apo të fazës që po shqyrtohet. Nëse lind e nevojshme, relatori nis procedurën për përcaktimin e niveleve për vlerësimin e kritereve të posaçëm, sipas aneksit 1 të kësaj rregulloreje, vetëm për kandidatët të cilët kanë rezultuar me nivele të barabarta vlerësimi. Përcaktimi i niveleve për secilin kriter, bëhet sipas parashikimeve të nenit 15 të kësaj rregulloreje. 
9. Në përfundim të veprimeve për të gjithë kandidatët, relatori njofton kryetarin e Komisionit dhe i paraqet për shqyrtim Komisionit relacionin ku propozohet renditja e kandidatëve, ose nivelet për vlerësimin e kritereve të posaçme, sipas aneksit 1 dhe dokumentacionin e përgatitur për procedurën e përzgjedhjes për ngritjen në detyrë.

Neni 24
Shqyrtimi dhe miratimi nga Komisioni i projektaktit të relatorit
 
1. Kryetari i Komisionit, menjëherë pas njoftimit nga relatori për çështjen e përgatitur për shqyrtim, thërret mbledhjen e Komisionit, duke marrë masa për njohjen e anëtarëve me materialet e çështjes. 
2. Në mbledhjen e Komisionit, relatori paraqet përmbledhjen e veprimeve e kryera, si edhe të fakteve që kanë rezultuar gjatë zhvillimit të procedurës së renditjes për ngritjen në detyrë të kandidatëve.
3. Komisioni, pasi dëgjon relatorin, nëse vlerëson që procedura e renditjes për ngritjen në detyrë dhe dokumentacioni përkatës i kandidatëve është i paplotë, i kërkon relatorit plotësimin e procedurës apo të dokumentacionit të nevojshëm. Në rast të kundërt, Komisioni vendos për kalimin e çështjes për shqyrtim në Këshill. 
4. Nëse anëtarët e komisionit, nuk janë dakord me renditjen e bërë apo nivelet e përcaktuara për vlerësimin e kritereve, në kuadër të vlerësimit të posaçëm nga relatori, shprehin qëndrimin e tyre në një akt, i cili i bashkëlidhet relacionit. Në akt duhet të saktësohet pikat për të cilat ka vlerësim ndryshe duke argumentuar dhe vlerësimin përkatës. 

Neni 25
Shqyrtimi nga Këshilli i projektaktit të Komisionit 
 
1. Kryetari i Këshillit, menjëherë pas njoftimit nga relatori për çështjen e përgatitur për shqyrtim, thërret mbledhjen e Këshillit. 
2. Dita dhe koha e zhvillimit të mbledhjes së Këshillit, së bashku me relacionin e përgatitur nga relatori, u njoftohet kandidatëve. 
3. Në mbledhjen e Këshillit, kryetari i Këshillit fton relatorin të paraqesë përmbledhjen e veprimeve procedurale të kryera, si edhe të fakteve që kanë rezultuar gjatë zhvillimit të procedurës së përzgjedhjes për ngritjen në detyrë .
4. Anëtarët e Këshillit mund t’i drejtojnë relatorit pyetje dhe t’i kërkojnë shpjegime të natyrës sqaruese. 
5. Pas këtij hapi, Këshilli kalon në fazën e diskutimeve dhe vendos: 
a) nëse veprimet procedurale dhe verifikuese të relatorit, si dhe dokumentacioni për renditjen e kandidatëve janë të plota;
b) miratimin e renditjes së kandidatëve; ose
c) miratimin e shkallëve për vlerësimin e kritereve, në kuadër të vlerësimit të posaçëm, caktimin e datës së intervistës, pikëzimin nga anëtarët e Këshillit dhe miratimin e renditjes së kandidatëve.
6. Nëse gjatë diskutimeve Këshilli vlerëson dhe vendos që veprimet procedurale të kryera nga relatori dhe/ose dokumentacioni i nevojshëm për renditjen e kandidatëve nuk është i plotë, atëherë cakton një seancë tjetër për shqyrtimin e çështjes. Në këtë rast, Këshilli ngarkon relatorin të marrë masa për plotësimin sa më parë të mangësive të evidentuara. Në seancën e radhës, që caktohet jo më vonë së 7 ditë nga njoftimi i relatorit, ky i fundit paraqet para Këshillit aktet shtesë. Në këtë rast, Këshilli vijon bisedimet dhe vendos për çështjet e renditura në pikën 5 të këtij neni. 
7. Në përfundim të diskutimeve, Këshilli voton për renditjen e kandidatëve ose përcaktimin e niveleve për vlerësimin e kritereve, në kuadër të vlerësimit të posaçëm.
8. Nëse për renditjen e kandidatëve është kaluar në fazën e vlerësimit të posaçëm, Këshilli, para se të procedojë me pikëzimin, cakton datën dhe orën e intervistës për kandidatët.
9. Kandidatët njoftohen për vendin, ditën dhe kohën e paraqitjes për intervistë, në një seancë dëgjimore, në mbledhjen e Këshillit. Njoftimi përmban edhe udhëzimet lidhur me natyrën dhe kohëzgjatjen e intervistës. 
10. Në seancën dëgjimore Këshilli pyet kandidatët, për të marrë informacion mbi platformën e paraqitur nga ana e tyre. 
11. Pas orientimit për mënyrën e zhvillimit të intervistës dhe kohëzgjatjen e saj, kandidati i thirrur për intervistë ftohet për të parashtruar platformën e tij dhe arsyet e kandidimit dhe objektivave që synon të ndjekë nëse ngrihet në detyrë në pozicion drejtuesi. Intervista vijon me pyetje të anëtarëve të Këshillit dhe përgjigjet e kandidatit.
12. Këshilli pyet kandidatët, me qëllim për të marrë të dhëna që i shërbejnë për vlerësimin e kritereve të parashikuara nga neni 12 i kësaj rregulloreje dhe jo më vonë se një javë nga data e intervistës mblidhet për të bërë pikëzimin.
13. Ky vlerësim dhe pikëzimi përkatës mbështetet në dokumentacionin e paraqitur dhe, kur është rasti, edhe në intervistat e realizuara me kandidatët.
14. Në përfundim të procedurës së pikëzimit, Këshilli voton për renditjen e kandidatëve, sipas totalit të pikëve të grumbulluara sipas kritereve të vlerësimit të posaçëm.
 
Neni 26
Veprimet procedurale të Këshillit dhe Komisionit për renditjen e kandidatëve, sipas kritereve të përvojës profesionale dhe vjetërsisë si magjistrat

1. Nëse pas renditjes së kandidatëve, sipas kritereve të vlerësimit të posaçëm, ka dy ose më shumë kandidatë për të njëjtin pozicion të lirë që kanë pikë të barabarta deri në këtë fazë, Këshilli, kalon çështjen për shqyrtim në Komision, me qëllim administrimin e dokumentacionit, përgatitjen e relacionit dhe të projektvendimit për renditjen e kandidatëve, sipas kritereve të përvojës profesionale dhe vjetërsisë si magjistrat. 
2. Në këtë rast zbatohen për aq sa është e mundur rregullat e parashikuara nga nenet 23, 24 dhe 25 të kësaj rregulloreje.

KREU III
VENDIMI I RENDITJES

Neni 27
Vendimi për renditjen e kandidatëve dhe e drejta e ankimit 

1. Vendimi i Këshillit për renditjen e kandidatëve arsyetohet nga relatori jo më vonë se 10 ditë nga miratimi i tij. Vendimi nënshkruhet nga të gjithë anëtarët e Këshillit që kanë marrë pjesë në votim. 
2. Vendimi i arsyetuar i Këshillit iu njoftohet kandidatëve. 
3. Kundër vendimit të Këshillit mund të bëhet ankim në Gjykatën Administrative të Apelit, brenda 5 ditëve nga dita e njoftimit të vendimit. Gjykata merr vendimin brenda dy javëve nga dita e ankimit. Vendimi i gjykatës është i formës së prerë. 
4. Në rastin kur Gjykata Administrative e Apelit pranon ankimin e kandidatit/kandidatëve dhe shfuqizon vendimin, Këshilli, brenda dy javëve nga njoftimi i vendimit gjyqësor, rishikon vendimin e tij në masën e nevojshme për zbatimin e vendimmarrjes së gjykatës. 
5. Vendimi i formës së prerë për renditjen e kandidatëve, bëhet publik në faqen zyrtare të internetit të Këshillit. 
 
KREU IV
VENDIMI I NGRITJES NË DETYRË

Neni 28
Vendimi për ngritjen në detyrë në pozicion drejtuesi
 
1. Jo më vonë se 7 ditë nga marrja formë të prerë të vendimit për renditjen e kandidatëve për ngritjen në detyrë, Këshilli merr vendim për ngritjen në detyrë në atë pozicion të lirë të kandidatit të renditur më lart. 
2. Vendimi i Këshillit për ngritjen në detyrë në pozicion drejtuesi u njoftohet kandidatit të ngritur në detyrë, prokurorive përkatëse, si dhe bëhet publik në faqen zyrtare të internetit të Këshillit. 
3. Rregullat e parashikuara në nenin 41, pikat 2 deri në 4, të ligjit për statusin aplikohen për aq sa gjejnë zbatim.

KREU V
PROCEDURA TË TJERA

Neni 29
Procedura e riemërimit në detyrë në pozicion drejtuesi

Gjatë procedurës për riemërimin në pozicion drejtuesit, të drejtuesit në detyrë, Komisioni dhe Këshilli zbatojnë për aq sa është e mundur rregullat e parashikuara nga kjo rregullore.

Neni 30
Ushtrimi i kompetencave të drejtuesit nga zëvendësdrejtuesi

1. Në rastet kur gjatë procedurave të konkurrimit për drejtues të prokurorisë nuk ka kandidatura për pozicionin e lirë, zëvendësdrejtuesi i zyrës së prokurorisë ushtron përkohësisht kompetencat e drejtuesit.
2. Në rastet kur në një zyrë prokurorie struktura është e plotësuar dhe kandidatët për vendin e lirë të drejtuesit nuk plotësojnë kriteret e përcaktuara nga ligji dhe rregullorja, zëvendësdrejtuesi i zyrës së prokurorisë ushtron përkohësisht kompetencat e drejtuesit.
3. Zëvendësdrejtuesi i zyrës së prokurorisë, ushtron përkohësisht funksionet e drejtuesit edhe në raste të tjera kur pozicioni i drejtuesit mbetet përkohësisht i lirë për arsye të tjera të parashikuara në ligj.


[bookmark: _GoBack]
SEKSIONI V
DISPOZITA PËR PERIUDHËN KALIMTARE 

Neni 31
Dispozitë kalimtare 

1. Vlerësimet e mëparshme etike dhe profesionale të kandidatit të realizuara përpara hyrjes në fuqi të kësaj rregulloreje, konsiderohen të vlefshme për efekt të kësaj rregulloreje.
2. Konvertimi i niveleve të vlerësimit, sipas sistemeve të mëparshme të vlerësimit etik dhe profesional me ato sipas sistemit të vlerësimit në fuqi bëhet sipas tabelës së mëposhtme: 
 
	Niveli i vlerësimit sipas sistemeve të mëparshme të vlerësimit etik dhe profesional
	Niveli i vlerësimit sipas sistemit të vlerësimit etik dhe profesional në
fuqi (ligjit për statusin)

	Nëse të gjitha kriteret e vlerësimit, sipas sistemit të mëparshëm janë “Shumë mirë” 
	Shkëlqyeshëm 

	Nëse një nga kriteret e vlerësimit sipas sistemit të mëparshëm është më pak se “Shumë mirë”
	Shumë mirë

	Mirë 
	Mirë 

	Mjaftueshëm 
	Mjaftueshëm 

	I pamjaftueshëm 
	I pamjaftueshëm 



Neni 32
Hyrja në fuqi

Kjo rregullore hyn në fuqi në ditën e botimit në Fletoren Zyrtare.




ANEKS NR. 1

	Nr.
	Kriteret e vlerësimit
	Elementet e vlerësimit të kritereve
	Po/jo
	Shkalla e kualifikimit
	Pikët maksimale 

	1
	Aftësitë e organizimit në punë dhe drejtim
	Eksperiencë e mëparshme si drejtues në sistemin e prokurorisë
	
	
	

	
	
	Ngarkesa mbi mesatare për tri vitet e fundit të ushtrimit të funksionit
	
	
	

	
	
	Eksperiencë e mëparshme në pozicione drejtuese në administratën publike ose të drejtësisë, ose përvoja si anëtar i Këshillit
	
	
	

	
	
	Përvoja në skemën e delegimit ose si inspektor pranë ILD-së
	
	
	

	2
	Aftësitë në hartimin dhe miratimin e akteve administrative dhe ligjore
	Hartues kryesor ose bashkëhartues i akteve ligjore
	
	
	

	
	
	Hartues kryesor ose bashkëhartues i akteve administrative
	
	
	

	
	
	Pjesëmarrje dhe këshillim në grupet e punës për hartimin e akteve ligjore
	
	
	

	
	
	Pjesëmarrje dhe këshillim në grupet e punës për hartimin e akteve administrative
	
	
	

	3
	Aftësitë në ndërveprim me medien
	Eksperiencë e mëparshme si prokuror i caktuar për çështjet e shtypit
	
	
	

	
	
	Pjesëmarrje në çështje penale të cilat kanë marrë vëmendje të lartë publike
	
	
	

	
	
	Trajnime afatgjata jo më pak se dy javë në fushën e marrëdhënieve me publikun
	
	
	

	
	
	Trajnime afatshkurtra në fushën e marrëdhënieve me publikun
	
	
	

	4
	Aftësi të tjera
	Aktivizim në struktura organizative dhe modele të ndryshme të drejtimit 
	
	
	

	
	
	Aktivizim, si magjistrat udhëheqës për kandidatë prokurorë, si ekspert apo lehtësues në Shkollën e Magjistraturës 
	
	
	

	
	
	Mbajtja e gradës shkencore ose të titujve akademikë, studime dhe specializime afatgjata, zotërim i gjuhëve të huaja.
	
	
	

	
	
	Aftësi e provuar për të punuar në grup dhe në mjedise multidisiplinare dhe/ose multikulturore
	
	
	

	Nr.
	Kriteri i vlerësimit
	Elementet e vlerësimit të kriterit
	Pikët
	Vlerësimi
	Totali

	5
	Vizioni për ngritjen e një zyre prokurorie funksionale dhe efektive 
	Plan i detajuar mbi mënyrën e ushtrimit të kompetencave të drejtuesit, gjatë ushtrimit të ndjekjes penale
	
 1-4
	
	 

	
	
	Plan i besueshëm në lidhje me mënyrën e organizimit dhe funksionimit së zyrës së prokurorisë, për veprimtarinë administrative që lidhet me ushtrimin e ndjekjes penale
	
 1-3
	
	

	
	
	Plan i besueshëm dhe shumë i detajuar për të drejtuar zyrën, për të zhvilluar funksionimin dhe efektivitetin e saj në aspektin administrativ dhe përfaqësimi në marrëdhënie me të tretët
	
 1–3
	
	

	TOTALI I PIKËVE

	



